stanford-oval/wikipedia huggingface dataset:
Jan Závora
Ura

Závora on BK Mladá Boleslavin kasvatti ja pelasi seuran junioreissa vuosina 2016–2022. Hän teki kaudella 2020–2021 debyyttinsä Mladá Boleslavin Extraliga-joukkueessa 7. maaliskuuta 2021 HC Sparta Prahaa vastaan. Kaudella 2021–2022 Závoralle kertyi kahdeksan Extraliga-ottelua. Hän pelasi kauden aikana myös kolme ottelua Chance Ligan HC Slovan Ústí nad Labemissa.
Kauden 2022–2023 Závora aloitti Chance Ligassa HC Slavia Prahan joukkueessa. Hän teki toisella kierroksella uransa avausmaalin miesten peleissä HC Baník Sokolovia vastaan. Loka-marraskuussa 2022 Závora vakiinnutti paikkansa BK Mladá Boleslavin Extraliga-joukkueessa, missä hän pelasi suurimman osan loppukaudesta. Hän teki ensimmäisen tehopisteensä Extraligassa 4. marraskuuta 2022 syöttämällä Martin Beránekin Bílí Tygři Libereciä vastaan tekemän maalin.
Závoran nykyinen sopimus BK Mladá Boleslavin kanssa päättyy kauden 2024–2025 jälkeen.
Tilastot

Lähde:
Bhutanin kansalliskirjasto ja -arkisto

| Bhutanin kansalliskirjasto ja -arkisto> འབྲུག་རྒྱལ་ཡོངས་དཔེ་མཛོད། |
| --- | --- |
 Bhutanin kansalliskirjasto ja -arkisto. Etualalla hallintorakennus, taaempana päärakennus ja takimmaisena arkistorakennus (kuva vuodelta 2014).
Sijainti:  P.O. Box 185, Kawangjangtsa, Thimphu, Bhutan
Koordinaatit:  27.4834°N, 89.6322°E
Tyyppi:  kansalliskirjasto ja -arkisto
Perustettu:  1967
Vapaakappaleoikeus:  vuodesta 1999
Johtaja:  Dorji Norbu (2016-)
Kotisivut
Bhutanin kansalliskirjasto ja -arkisto (dzongkhaksi འབྲུག་རྒྱལ་ཡོངས་དཔེ་མཛོད།‎, ’Brug Rgyal-yongs dpe-mdzod / Druk Gyelyong Pedzö) on Bhutanin pääkaupungissa Thimphussa toimiva, kuningaskunnan kansalliskirjaston ja -arkiston tehtäviä hoitava valtion virasto. Se toimii Bhutanin sisä- ja kulttuuriministeriön alaisuudessa.
Kansalliskirjaston päätehtäviin kuuluu kerätä, pitää kunnossa ja varastoida Bhutanissa julkaistua ja maata käsittelevää kirjallista ja muuten julkaistua aineistoa.
Kansalliskirjaston ja -arkiston johdossa on vuodesta 2016 Dorji Norbu.
Kokoelmat

Bhutanin kansalliskirjaston ja -arkiston kokoelmiin kuului alkuvuonna 2018 noin 338 950 nimikettä: käsikirjoituksia, mahajanabuddismin kirjoja, kirjoja, kirjoituksia ja puisia laattoja (kehyksiä) perinteisten uskonnollisten kirjojen painamiseksi.
Kokoelman vanhimpiin nimikkeisiin lukeutuu esimerkiksi kolmekymmentä kullalla kirjoitettua käsikirjoitusta 1200-luvulta sekä vuodelta 1645 peräisin oleva Zhabdrung Ngawang Namgyelin asetus. Arkistoimalla talletetaan maan uskonnollista ja kulttuuriperintöä laajemminkin. Tämä pitää sisällään myös lhakhang-koristeluja, piirroksia, käsitöitä, ja muita nimellä zorig chusum tunnettuja taitoja, ja näihin liittyviä lauluja ja tansseja.
Bhutanin kansalliskirjastolla ja -arkistolla on kappale maailman suurikokoisimpiin kuuluvaa painettua kirjaa Bhutan: A Visual Odyssey across the Last Himalayan Kingdom, jossa on laadukkaita valokuvia Bhutanista. Teos painaa yli 60 kilogrammaa, mitat noin 152 cm × 213 cm. Se sisältää yhdysvaltalaisen valokuvaaja Michael Hawleyn ja hänen MIT Media Labsista tulleen työryhmänsä ottamia valokuvia. Sittemmin Guinnessin ennätystenkirja on listannut maailman suurimmaksi yksiosaiseksi kirjaksi huomattavasti bhutanilaista teosta kookkaamman, vuonna 2012 yhtenä kappaleena julkaistun, profeetta Muhammedin elämää esittelevän arabiankielisen teoksen This the Prophet Mohamed (429 sivua, mitoiltaan 5 m × 8,06 m, paino noin 1 500 kg).
Sisänäkymä kirjastorakennuksesta.
Esimerkki aineistosta tekstin koristeellisine suojapusseineen.
Maailman suurimpana painettuna kirjana esitelty kuvateos Bhutanista.
Historiaa ja rakennuksia

| Bhutanin kansalliskirjaston ja -arkiston päärakennus |
| --- | --- |
 Bhutanin kansalliskirjaston päärakennus (kuva vuodelta 2008).
Valmistumisvuosi:  1984 (kansalliskirjasto)
Kerrosluku:  4 (kansalliskirjasto)
 
Lisää rakennusartikkeleitaArkkitehtuurin teemasivulla
Infobox OKVirheellinen NIMI-arvo: 
Bhutanin kansalliskirjasto perustettiin vuonna 1967 kuningatar Ashi Phuntso Chodenin (1911-2003) tuella. Kokoelma käsitti aluksi pienen määrän kallisarvoisia kirjoituksia, joita säilytettiin muutamassa hallintolinnoitus Tashichodzongin keskustornin (utse) huoneessa. Kokoelman kasvaessa kansalliskirjasto muutti Thimphun Changgangkhan alueella sijaitsevaan rakennukseen.
Silloinen sisäministeri Lyonpo Tamzhing Jagar ymmärsi pysyvämmän, uskonnollisten tekstien säilyttämiseen sopivamman rakennuksen tarpeen, ja käynnisti nykyisen kirjastorakennuksen rakentamisen. Kansalliskirjaston päärakennus on nelikerroksinen, kahdeksankulmainen, ja edustaa perinteistä rakennustyyppiä muistuttaen bhutanilaisen dzongin keskustornitemppeliä. Se vihittiin käyttöönsä 23. marraskuuta 1984 ja sen siunasi rinpoche, korkea-arvoinen tiibetiläiden buddhismin opettaja Dilgo Khyentse Rinpoche. Rakennus toimii osaksi buddhalaisena pyhäkkönä ja sen kerroksissa on buddhalaisia patsaita, seinämaalauksia, stupia ja alttareita. Patsailla ja seinämaalauksilla viitataan  Buddhan fyysiseen (sku) olemukseen. Monien kirjojen ja painolaattojen katsotaan edustavan Buddhan puhetta (gsung). Buddhan sydäntä tai mieltä (thugs) edustaa pohjakerroksen alttarin kahdeksan stupaa.
Vuodesta 1999 lähtien kirjastolla on ollut säädökseen pohjautuva vapaakappaleoikeus, joka koskee kuningaskunnassa julkaistuja ja Bhutanin kansalaisten ulkomailla julkaisemia kirjoja, painotuotteita ja muita audiovisuaalisia materiaaleja.
Tanskan tuella rakennettiin 2000-luvun alussa päärakennuksen pohjoispuolelle erillinen kaksikerroksinen arkistorakennus. Se valmistui vuonna 2004 ja on varustettu ajanmukaisella lämpötila- ja kosteusolosuhteiden säätömahdollisuudella ja hälytystekniikalla. Arkistorakennuksessa säilytetään kokoelman arvokkaimpia käsikirjoituksia, puulaattoja, harvinaisia valokuvia ja kansallisesti merkittäviä asiakirjoja.
Lisäksi kansalliskirjaston ja -arkiston kokonaisuuteen päärakennuksen eteläpuolella sijaitseva kolmikerroksinen hallintorakennus.
Bhutanilaisten lukutaito

Bhutanin vähintään 15-vuotiaista asukkaista oli YK:n kehitysohjelma UNEPin mukaan lukutaitoisia 57,0 prosenttia vuonna 2012.
Aiheesta muualla

Kuvia tai muita tiedostoja aiheesta Bhutanin kansalliskirjasto ja -arkisto Wikimedia Commonsissa
National Library & Archives of Bhutan (englanniksi) (facebook.com)
IFLA World Report: Bhutan (The International Federation of Library Associations and Institutions) (Arkistoitu – Internet Archive) (englanniksi) (ifla-world-report.org)
Act proposed for better archiving culture (2.11.2017) (englanniksi) (kuenselonline.com)
| Auktoriteettitunnisteet  |
| --- | --- |
Kansainväliset:  VIAF 
Kansalliset:  Saksa  Yhdysvallat  Australia 
Muut:  IdRef
Arthur Omre

| Arthur Omre> Ole Arthur Antonisen |
| --- | --- |
 Arthur Omre
Henkilötiedot
Syntynyt: 17. joulukuuta 1887 Brunlanes, Norja
Kuollut: 16. elokuuta 1967 (79 vuotta) Porsgrunn, Norja
Kansalaisuus:  Norja
Ammatti:  kirjailija
Kirjailija
Äidinkieli: norja
Tuotannon kieli: norja
Aiheesta muualla
Löydä lisää kirjailijoitaKirjallisuuden teemasivulta
Arthur Omre, oikea nimi Ole Arthur Antonisen, (17. joulukuuta 1887 Brunlanes, Norja – 16. elokuuta 1967 Porsgrunn, Norja) oli norjalainen kirjailija, koulutukseltaan insinööri. Hän työskenteli monissa ammateissa Yhdysvalloissa ennen kuin palasi 1932 Norjaan. Hän kuvasi tuotantonsa alkuvaiheessa rikollisten elämää ja myöhemmin satamakaupunkien köyhälistöä.
Norjaan palattuaan Omre työskenteli maahantuonnin parissa ja rakennusalalla. Jouduttuaan konkurssiin hän ryhtyi rikolliseen toimintaan ja sai salakuljetuksesta ja petoksista vankilatuomioita. Vapauduttuaan 1935 hän aloitti kirjoittamisen.
Esikoisteos Smuglere ilmestyi samana vuonna kuin Omre vapautui vankilasta, ja teos oli suuri menestys.
Suomennetut teokset

Pettymys (Intermesso), suom. Vilho Hokkanen, Helsinki: Tammi 1947
Aiheesta muualla

Kuvia tai muita tiedostoja aiheesta Arthur Omre Wikimedia Commonsissa
| Auktoriteettitunnisteet  |
| --- | --- |
Kansainväliset:  FAST  ISNI  VIAF  WorldCat 
Kansalliset:  Norja  Ranska  BnF data  Saksa  Israel  Suomi (KANTO)  Yhdysvallat  Ruotsi  Tšekki  Alankomaat  Puola 
Muut:  Europeana  IdRef
Kuunpimennys

Kuunpimennys 9. marraskuuta 2003. Kuu näyttää pimennyksen aikana usein punaruskealta.
Kuunpimennys on tilanne, jolloin Kuu siirtyy Maan varjoon eli Aurinko jää Kuusta katsottuna Maan taakse.
Laajuus ja vaiheet

Koska Aurinko ei ole pistemäinen valonlähde vaan leveydeltään taivaalla noin puoli astetta, sen tuottama varjo on pehmeäreunainen ja koostuu täysvarjosta ja valoisammasta puolivarjosta.
Täydellinen kuunpimennys tapahtuu, kun Kuu siirtyy kokonaan Maan täysvarjoon. Osittainen kuunpimennys tapahtuu, kun vain osa Kuusta on Maan täysvarjossa ja muu osa jää puolivarjoon. Puolivarjopimennyksessä Kuu on vain Maan puolivarjossa eikä kosketa täysvarjoa.
Osittainen kuunpimennys alkaa puolivarjopimennyksellä, jatkuu osittaisella pimennyksellä ja päättyy toiseen puolivarjopimennykseen. Täydellisessä kuunpimennyksessä vaiheet ovat puolivarjopimennys–osittainen pimennys–täydellinen pimennys–osittainen pimennys–puolivarjopimennys.
Yleisyys

Vuoden aikana koko maapallolla nähdään kahdesta viiteen kuunpimennystä. Keskimäärin niitä tapahtuu 2,4 vuodessa. Kuunpimennyksistä 36 % on puolivarjopimennyksiä, 35 % osittaisia pimennyksiä ja 29 % täydellisiä pimennyksiä. Samalla paikalla nähdään täydellinen kuunpimennys kerran 2,5 vuodessa. Kuunpimennys näkyy tapahtuessaan ainakin osittain suurimmassa osassa maapallon yönpuoleista osaa.
Kaikki kuunpimennykset tapahtuvat täydenkuun aikaan. Kuun ratatason kaltevuuden vuoksi pimennystä ei kuitenkaan tapahdu läheskään joka kuukausi. Useimmiten pimennykset sattuvat puoli kuukautta ennen auringonpimennystä tai sen jälkeen. Kaltevuussuunnan jaksolliset vaihtelut saavat aikaan, että niin sanotun saros-jakson kuluttua (18 vuotta 10,3 vuorokautta) sekä kuun- että auringonpimennykset toistuvat suunnilleen samanlaisina.
Kesto

Kun kuunpimennyksen kesto lasketaan Maan ja Kuun läpimittojen ja kulkunopeuksien pohjalta, kuunpimennys kestää kaikkine vaiheineen keskimäärin 5,82 tuntia silloin, kun Kuu kulkee Maan varjon keskipisteen kautta. Kumpikin puolivarjopimennys kestää tällöin 1,05 tuntia, kumpikin osittainen pimennys 1,02 tuntia, ja täydellinen pimennys 1,68 tuntia. Todellisuudessa jokainen vaihe kestää hiukan näitä aikoja kauemmin, koska Maan ilmakehä laajentaa sekä Maan täysvarjoa että puolivarjoa. Useimmat kuunpimennykset ovat kuitenkin maksimia lyhyempiä, koska Kuu ei niissä kulje Maan täysvarjon keskeltä.
Valoisuus ja väri

Puolivarjopimennys havaitaan paljaalla silmällä tavallisesti vasta kun puolivarjon voimakkuus on 60–70 prosenttia. Täydellisen kuunpimennyksen keskikohdalla Kuun kirkkaus on vain noin kaksi miljoonasosaa sen normaalista kirkkaudesta. 
Kuun kirkkautta pimennyksen aikaan mitataan Danjonin asteikolla.
Kuu voi näyttää täydellisen pimennyksen vaiheessa punertavalta, mutta väri ja tummuus vaihtelevat eri pimennyksissä. Kuu ei ole täysin musta täydellisessäkään kuunpimennyksessä, koska Maan ilmakehä heijastaa siihen hiukan auringonvaloa. Sironnan johdosta tämä valo värjää Kuun punertavaksi. Punainen väri on sitä voimakkaampi, mitä enemmän ilmakehässä on pölyä. Vulkaaninen pöly ilmakehässä saattaa tummentaa punaisen värin niin, että kuunpimennysten historiallisista kuvauksista on pystytty ajoittamaan tulivuorenpurkauksia.
Hyödyntäminen

Kuunpimennyksistä on jo muinaisina aikoina päätelty yhtä ja toista Maan muodosta sekä taivaankappaleiden ko’oista ja etäisyyksistä. Kreikkalainen filosofi Aristoteles päätteli Maan varjon muodosta sen, että Maan täytyy olla pallon muotoinen. Aristarkhos oli ensimmäinen, joka yritti laskea Maan, Kuun ja Auringon koot ja keskinäiset etäisyydet kuunpimennyksen pohjalta. Hän totesi, että Aurinko on huomattavasti kauempana Maasta kuin Kuu, ja myös paljon Kuuta suurempi. Tämän pohjalta hän päätteli, että Aurinkoa kuuluu pitää maailmankaikkeuden keskustana eikä Maata.
Kuunpimennysten vaiheista opittiin keskiaikaan mennessä määrittämään pituusaste ja pituusasteiden ero eri kaupunkien välillä melko tarkasti.
Täydellisen kuunpimennyksen aikana on voitu havainnoida maapallon ilmakehää spektroskooppisesti epätavallisissa olosuhteissa ja normaalia tarkemmin, kun auringonsäteet heijastuvat Kuusta takaisin Maahan heijastuttuaan ensin viistosti Maan ilmakehästä Kuuhun. Kuunpimennyksen avulla havaittiin se, että Kuun tuottama lämpösäteily on vain heijastuvaa lämpöä. Moni historiallinen tapahtuma on pystytty ajoittamaan tarkasti kuunpimennysmainintojen avulla.
Kuusta katsottuna

Kuunpimennyksen aikana Kuusta katsottuna Maa peittää Auringon kokonaan. Maan ympärillä näkyy kuitenkin kirkas punertava reunus, joka on samanvärinen kuin Maan auringonlaskuissa ja auringonnousuissa.
Kuun pinnan lämpötila laskee täydellisessä kuunpimennyksessä yhden tunnin aikana noin 220 celsiusastetta ja palaa ennalleen yhtä nopeasti.
Kuunpimennykset Suomessa > 2000-vuosikymmenellä

Vuonna 2000 Suomessa nähtiin täydellinen kuunpimennys 21. tammikuuta. Vuonna 2001 täydellinen kuunpimennys nähtiin 9. tammikuuta. Kuunpimennyksiä ei näkynyt vuonna 2002. Vuonna 2003 täydellinen kuunpimennys nähtiin 9. marraskuuta. Vuonna 2004 Suomessa näkyi kaksi täydellistä kuunpimennystä, 4.–5. toukokuuta alkuillasta vähän keskiyön yli ja aamuyöstä 28. lokakuuta. Vuonna 2005 ei näkynyt kuunpimennyksiä. Vuonna 2006 nähtiin Kuun puolivarjopimennys 14.–15. maaliskuuta ja toinen pimennys 7. syyskuuta. Vuonna 2007 oli täydellinen kuunpimennys 3.–4. maaliskuuta. Pimennyksen puolivarjopimennys alkoi 3. maaliskuuta kello 22.16 ja osittainen vaihe alkoi klo 23.30. Täydellinen vaihe oli 4. maaliskuuta klo 0.44–1.58, jonka jälkeen osittainen vaihe päättyi klo 3.12 ja puolivarjopimennys klo 4.26. Vuonna 2008 oli täydellinen kuunpimennys 21. helmikuuta. Puolivarjopimennys alkoi kello 2.35, osittainen vaihe klo 3.43 ja täydellinen vaihe oli klo 5.00–5.51. Osittainen vaihe päättyi klo 7.09 ja puolivarjonpimennys klo 8.17. Vuonna 2008 tapahtui myös osittainen kuunpimennys 16.–17. elokuuta. 31. joulukuuta 2009 näkyi osittainen kuunpimennys, joka oli suurimmillaan kello 21.23.
Kuunpimennykset Suomessa > 2010-luvulla

Täydellinen kuunpimennys näkyi 21. joulukuuta 2010. Utsjoella pimennys näkyi kokonaisuudessaan. Puolivarjopimennys alkoi kello 7.27, osittainen pimennys klo 8.32 ja täydellinen vaihe klo 9.40. Syvimmillään pimennys oli klo 10.17. Pimennyksen täydellinen vaihe päättyi klo 10.54, osittainen vaihe klo 12.02 ja puolivarjopimennys klo 13.06. Täydellinen pimeys havaittiin vain muutamassa paikassa pilvisen sään takia. Vuonna 2011 näkyi Suomessa kaksi täydellistä kuunpimennystä, 15. kesäkuuta ja 10. joulukuuta. 25. huhtikuuta 2013 pimennys oli osittainen. Kuunpimennys näkyi Suomessa 28. syyskuuta 2015 kello 6.24–7.28. Kuun puolivarjopimennys tapahtui illalla 16. syyskuuta 2016. Osittainen kuunpimennys nähtiin keskiyöllä 11. helmikuuta 2017. Täydellinen kuunpimennys näkyi Suomessa 31. tammikuuta 2018 ja 27. heinäkuuta 2018. Tuolloin kuu nousi jo pimentyneenä. Täydellinen kuunpimennys tapahtui myös 21. tammikuuta 2019. Puolivarjopimennys alkoi kello 4.36, osittainen vaihe klo 5.34 ja täydellinen vaihe oli klo 6.41–7.43. Osittainen vaihe päättyi klo 8.51 ja puolivarjopimennys klo 9.48. Osittainen kuunpimennys nähtiin 16.–17. heinäkuuta 2019.
Kuunpimennykset Suomessa > 2020-luvulla

Puolivarjopimennys tapahtui 5. kesäkuuta 2020, ja se näkyi parhaiten Etelä-Suomessa. 19. marraskuuta 2021 tapahtui osittainen kuunpimennys. Täydellinen kuunpimennys tapahtui 16. toukokuuta 2022, mutta se oli nähtävissä vain Lounais-Suomessa. Seuraavat täydelliset kuunpimennykset tapahtuvat 8. marraskuuta 2022 ja 7. syyskuuta 2025.
Aiheesta muualla

Kuvia tai muita tiedostoja aiheesta Kuunpimennys Wikimedia Commonsissa
Ursan kuunpimennyssivu
Nasan sivusto kuunpimennyksistä
Nasan luettelo kuunpimennyksistä 5 000 vuoden ajalta
Maan varjo pyyhkii avaruutta kartion muotoisena. Kuunpimennyksessä Kuu siirtyy Maan puolivarjoon tai täysvarjoon.
Erään kuunpimennyksen vaiheet.
Kuun kirkkausasteet pimennyksen aikaan Danjonin viisiportaisella asteikolla.
Simulaatio siitä, miltä Maa näyttää kuunpimennyksen aikana Kuun pinnalta, kun Aurinko on kokonaan Maan takana.
Ultraprosessoitu ruoka

Yhdysvaltalainen ”TV-ateria”.
Suomalaista jäätelöä.
Ultraprosessoitu ruoka eli pitkälle jalostettu valmisruoka on teollisesti valmistettua ruokaa, joka sisältää sellaisia ainesosia, joita ei käytetä perinteisessä ruoanvalmistuksessa. Suurin osa kaupoissa myydystä ruoasta on nykyisin ultraprosessoitua.
Ultraprosessoitu ruoka saattaa sisältää esimerkiksi ruoka-aineista irroitettuja ainesosia kuten kaseiinia, laktoosia, heraa ja gluteenia. Muita mahdollisia raaka-aineita ovat hydrogenoitu tai vaihtoesteröity öljy, hydrolysoitu proteiini, soijaproteiini-isolaatti, maltodekstriini, inverttisokeri ja maissisiirappi. Ultraprosessoidussa ruoassa käytetään lisäksi usein väriaineita ja värin stabiloijia, aromiaineita ja aromivahventeita, keinotekoisia makeutusaineita, vaahdotus- ja emugointiaineita sekä kosteudensäilyttäjiä. Ultraprosessoidun ruoan valmistuksessa voidaan käyttää lisäksi teollisia prosesseja kuten suulakepuristusta.
Suomessa myydyssä jäätelössä käytetään myös glukoosisiirappia. Muita ultraprosessoituihin ruokiin lisättyjä sokereita ja sokeriin perustuvia makeuttajia ovat glukoosi, maltoosi, melassi, fruktoosi ja rypälemehutiiviste.
Virvoitus-, energia- ja kaakaojuomat, suklaa, makeiset, energiapatukat, jäätelö, teolliset keksit ja leivonnaiset, margariinit ja muut teolliset levitteet, murot, hedelmäjugurtit, valmiskastikkeet, äidinmaidonkorvike ja vauvanruoat, laihdutusvalmisteet sekä monet lämmittämistä vailla olevat valmisruoat kuten esimerkiksi kana- ja kalanugetit, makkarat, pussikeitot ja valmisjälkiruoat ovat tyypillisesti ultraprosessoituja. Myös esimerkiksi pikanuudelit (engl. instant noodles), ja osa juustoista ovat ultraprosessoituja. Ultraporosessoitu juusto saattaa sisältää lisäaineita ja se voidaan valmistaa maitojauheesta.
Ultraprosessoitu ruoka on usein hyvin hienojakoista, millä arvellaan olevan epäedullisia terveysvaikutuksia.
Vuonna 2023 julkaistun tieteellisten tutkimusten yhteenvedon mukaan arviolta 14 prosentilla aikuisista ja 12 prosentilla lapsista esiintyisi addiktoitumista ultraprosessoituihin ruokiin. Yhteenvedossa tarkasteltiin 281 tutkimusta 36:sta eri maasta.
Ultraprosessoidun valmisruoan vastakohtana käytetään usein termiä kotiruoka.
Kulutus

Kaikki Yhdysvaltojen väestöryhmät nauttivat nykyisin runsaasti ultraprosessoitua ruokaa. Sen osuus yhdysvaltalaisten kotona syömästä ruoasta kasvoi 51 prosentista 54 prosenttiin vuosina 2003-2018. Kaiken kaikkiaan lähes 60 prosenttia kaikista yhdysvaltalaisten nauttimista kaloreista tuli 2020-luvulla ultraprosessoidusta ruoasta. Todellinen luku saattaa olla vielä suurempi, koska ihmisillä on taipumus aliraportoida epäterveellisenä pidetyn ruoan nauttimista. Englannissa vastaava luku oli 51 jo vuonna 2008 ja Suomessa 41 prosenttia niinkin aikaisin kuin vuonna 1998.
Suurin osa Suomessa kulutetusta broilerinlihasta on teollisesti marinoitua. Teollisesti prosessoidun broilerin suosio johtuu siitä, että broileri maistuu mehevämmältä marinoituna.
Ravintosisältö

Ultraprosessoidun ruoan ravintosisältö koostuu usein pääasiallisesti hiilihydraateista ja rasvoista.
Vuonna 2015 julkaistussa brasilialaistutkimuksessa havaittiin, että paljon ultraprosessoitua ruokaa syövät saivat ravinnostaan muita vähemmän B12-, D- ja E-vitamiinia sekä niasiinia, pyridoksiinia, kuparia, rautaa, fosforia, magnesiumia, seleeniä ja sinkkiä. Kalsiumin, tiamiinin ja riboflaviinin saanti taas oli muita suurempaa.
| Ainesosa | Jauheliha (17 %) | Lenkkimakkara | Tomaatti | Tomaattiketsuppi | Kermavaahto | Jäätelö |
| --- | --- | --- | --- | --- | --- | --- |
| Proteiini | 19 g | 9 g | 0 g | 0 g | 2 g | 2 g |
| Rasva | 17 g | 18 g | 0 g | 0 g | 35 g | 8,3 g |
| Tärkkelys | 0 g | 7 g | 0 g | 4 g | 0 g | 0 g |
| Sokeri | 0 g | 0,9 g | 3,4 g | 23,5 g | 3 g | 18 g |
| Natrium | 0 g | 0,86 g | 0 g | 0,94 g | 0 g | 0 g |
| Lisäaineet | Ei | johanneksenleipäpuun siemenjauhe, guarkumi, rasvahappojen mono- ja diglyseridit | muunnettu tärkkelys, stabilointiaine E450, aromit, arominvahvenne E621, säilöntäaine E250 | Ei | Ei |  |
Aineenvaihdunnalliset vaikutukset

Valmisruoalla on tyypillisesti korkea glykemiakuorma eli se nostaa paljon verensokeria.
Yhdysvalloissa, Isossa-Britanniassa ja Ranskassa tehdyissä väestötutkimuksissa on havaittu, että paljon ultraprosessoitua ruokaa nauttivilla on muita suurempi painoindeksi. Vuonna 2021 julkaistun kokeellisen interventiotutkimuksen mukaan ultraprosessoitua ruokaa syöneet koehenkilöt nauttivatkin päivittäin 500 kaloria prosessoimatonta ruokaa syöneitä enemmän, vaikka tutkimukseen osallistuville tarjotun ruoan energia-, ravintoaine-, sokeri-, suola- ja kuitupitoisuus oli tärmälleen sama. Ultraprosessoidun ruoan ryhmään arvotut lihoivat lähes kilon kahden viikon pituisen tutkimusjakson aikana samalla kun prosessoimatonta ruokaa syöneet laihtuivat saman verran.
Terveysvaikutukset

Runsaasti ultraprosessoitua ruokaa nauttivilla on keskimääräistä suurempi kuolleisuus ja he ovat keskimääräistä lihavampia. Lisäksi heillä esiintyy muuta väestöä enemmän sydän- ja verisuonisairauksia, kakkostyypin diabetesta, vanhuuden hauraus-raihnaisuus-oireyhtymää ja masennusta. Runsaasti ultraprosessoitua ruokaa syövien ihmisten kromosomien telomeerien on havaittu olevan normaalia lyhyempiä, mikä aiheuttaa solujen ennenaikaista vanhenemista.
Terveysvaikutukset > Kuolleisuus

Vuonna 2024 julkaistussa espanjalaistutkimuksessa havaittiin, että eniten ultraprosessoitua ruokaa nauttineen väestökolmanneksen kokonaiskuolleisuus oli 40 prosenttia suurempi kuin vähiten nauttineen. Osanottajien kuolleisuutta seurattiin 18 vuoden ajan.
Terveysvaikutukset > Syöpä

Ultraprosessoitu ruoka lisää syöpäriskiä vuonna 2018 julkaistun ranskalaisen väestötutkimuksen mukaan kymmenellä prosentilla jokaista kymmenen prosentin ruokavalio-osuuttaan kohti. Syyksi epäillään sitä, että se sisältää usein lisäaineita, proteiini-isolaatteja ja hydraamalla kovetettuja öljyjä ja sen koostumus on saatettu tuottaa teollisesti vaahdottamalla.
Terveysvaikutukset > Suolistoterveys

Eläinkokeissa on havaittu, että ultraprosessoitujen ruokien emulgointiaineena käytetty karboksimetyyliselluloosa ja polysorbaatti aikaansaavat elimistölle potentiaalisesti haitallisten suolistobakteereiden kiinnittymisen suolen seinämään, mikä tulehduttaa suolta. Tämä saattaa johtua siitä, että kyseisten lisäaineiden on havaittu saavan aikaan epigeneettisiä muutoksia bakteereiden DNA:ssa.